khistorydata/jeongjo-sjw-relations huggingface dataset:
정조 7년
傳于尹塾曰。左承旨右承旨許遞。前望單子入之。
정조 7년
承旨前望單子入之。李在學沈豐之落點。
정조 7년
傳于尹塾曰。新除授承旨。牌招察任。
정조 7년
傳于沈有鎭曰。同副承旨只推。更爲牌招。
정조 7년
傳于沈有鎭曰。同副承旨入侍。
정조 7년
以左尹李柱國初度呈辭。傳于李在學曰。此時京兆堂上。豈可輕遞。此呈辭還給。發賣畢分給前。該堂辭單。切勿呼望。
정조 7년
李在學啓曰。同副承旨李文源。時在京畿加平地。斯速乘馹上來事。下諭。何如。傳曰。允。
정조 7년
徐鼎修。以弘文館言啓曰。副修撰兪漢敬。旣有只推之命。卽爲牌招察任。何如。傳曰。允。
정조 7년
以副修撰兪漢敬牌不進罷職傳旨。傳于沈有鎭曰。只推。更爲牌招。
정조 7년
李在學。以吏曹言啓曰。今此宗廟永寧殿告由祭大祝。前執義尹東晩。前掌令尹尙東塡差。而時無職名。令該曹口傳付軍職。何如。傳曰。允。
정조 7년
兵曹口傳政事。副司果尹東晩尹尙東。
정조 7년
李在學。以吏曹言啓曰。成均館典籍洪聖淵呈狀內。身病猝重。勢難察任云。今姑改差。何如。傳曰。允。
정조 7년
李在學。以吏曹言啓曰。本曹假郞廳趙夢鶠。身病猝重。勢難入直。今姑減下。以奉常寺主簿楊致鶴差下之意。敢啓。傳曰。知道。
정조 7년
李在學。以兵曹言啓曰。羽林衛將禹弼昌。以前任慶尙監營中軍。除拜本職。過限未上來。依法典改差。何如。傳曰。允。
정조 7년
李在學。以兵曹言啓曰。卽接景福宮衛將所報。則去夜四更量。有人自東城越入。見捉於巡更軍。故結縛究問。則稱以衛將所使令林得春云。而其所爲言。指東指西。似醉似狂。雖不足取信。深夜越入之狀。極爲驚駭。有此牒報云。當此夜禁至嚴之時。此等微細之類。無難冒禁。終至於莫重宮城潛越之境。事極痛駭。出付攸司。照律嚴處。當日巡邏營門及字內捕廳。未能審察之失。不可無警。該營大將該廳大將。從重推考。當該巡邏校卒。竝令該曹。從重科治。何如。傳曰。允。
정조 7년
沈有鎭。以訓鍊都監禁衛營言啓曰。訓局字內曜金門南邊宮墻頹圮一處四間。今已畢築。把守軍兵解送之意。敢啓。傳曰。知道。
정조 7년
林錫喆。以備邊司言啓曰。御史抄啓事。命下矣。臣等相議抄出。別單書入之意。敢啓。傳曰。知道。
정조 7년
林錫喆。以戶曹言啓曰。因京畿監司李亨逵狀啓。判付內。向來旣有申明定式。而觀此狀辭。宗親子枝。婚需葬需事。以待該曹。分付擧行爲言。豈於伊時。該曹不能詳細。分付諸道而然乎。且京司則近年每於歲初。按例擧行。則外方之不知云者。未可曉也。令該曹相考草記事。命下矣。取考文書。則依傳敎。宗親子女婚葬之踰年過時者。搜訪列邑。依本曹賑恤廳顧助數爻。劃卽題給後。每於歲末狀聞事。辛丑十一月日後錄式例。措辭發關于八道兩都之意。敢啓。傳曰。知道。
정조 7년
李在學。以刑曹言啓曰。頃因傳敎。海州罪人李喆梟示時。委一假差之佐幕委折。査問該道。待其報來。更爲草記事。覆啓蒙允。行會本道矣。卽接假都事松禾縣監南寅老牒報則以爲。觀察使旣在削職中。不得行公。本曹關文中到關卽時。梟示後。日時狀聞云。故成命之下。擧行之節。萬分時急。有不敢晷刻遲滯。不得已以中軍及地方官擧行。而不先啓稟。擅令代行。致勤査實之命。此莫非昏迷顚錯之致云矣。當初曹關中。到關卽時梟示之語。卽依例知委者。自本營量宜擧行之道。豈可遙度而指揮乎。雖使實中軍擧行。事當啓聞後擧行。況使假差中軍擧行。不先啓聞。直令代行之後。始爲登聞。誠極疎率。該道臣所當論罪。而方在削職中。不得循例請推之意。敢啓。傳曰。知道。
정조 7년
沈有鎭。以刑曹言啓曰。因兵曹啓辭。當該巡邏校卒。令該曹科治事。命下矣。當該將校禁衛營別武士崔光世。係是出身。令義禁府擧行。何如。傳曰。允。
정조 7년
沈有鎭。以刑曹言啓曰。再昨日動駕時。慶尙道金山居良人金聲俊。擊錚於衛外。所當捧供以入。而取考原情。則其本邑連値歉歲。幾至弊邑之境。而舊官到任。撫愛民人。猶恐不及。民結柴木及傳關租氷丁。南甘川兩處橋梁。合五百餘間改造等四條事。爲邑痼弊。而自官費財。以防民弊。且出月廩抄飢救急。故上下人民。莫不懸望。不意遞職。一邑男女。如失慈母。亦無奠居之心。伏乞願借赴郡。以從民望云矣。邑守遞歸。民雖有願留之心。呈巡營訴廟堂。猶或可也。而敢以非四件事。肆然擊錚於駕前者。萬萬猥越。原情勿施。自臣曹考律勘處。何如。傳曰。此等事。勿爲論罪。旣有先朝下敎。分揀放送。
정조 7년
沈有鎭。以刑曹言啓曰。曾因平安道義州府殺獄罪人崔聖倜子益大擊錚。該道査啓。本曹回啓判付內。有與舊道伯登對稟處之命。而連因首堂有故。尙未擧行。日前又承與舊道伯往復草記之下敎矣。細考前後文案。韓再起之致死。實因詞證。俱爲明白。邑報道啓。又皆的當。以檢狀傷處論之。胸膛心坎脊膂。俱係要害。而浮高堅硬。極其狼藉。以看證論之。崔宗秀於再起則他人。於聖倜則族人。又是毆打時家主。則此最緊證。而其供辭曰。聖倜執再起之頭頸。以足膝蹴其胸膛。崔相爀則執再起之足。而助其勢云。則聖倜相爀之所犯。輕重懸殊。以常時嫌怨言之。聖倜之於再起。初疑其奸妻。再疑其火廟。以其平日讎視之心。又當乘憤甘心之時。其無一分顧藉。可以明知。而今聖倜父子。乃以廟位不給。謂宗秀之含嫌於其家。又謂相爀里中呈單。以致再起發惡詬辱。以此作爲彼此之嫌怨。而墓畓事。乃是渠祖先時年久之事。於渠無所關係。相爀之呈單。由於聖倜之所使者。明出於諸招。則其急於自脫。欲移禍相爀者。適足以自證其罪。且相爀則當初呈單。旣受聖倜之指揮。及聖倜之毆打再起。又不過執足而助勢。則聖倜之爲元犯。相爀之爲隨從。斷無他疑。至於益大。則非但誣罔天聽。以不明之事。肆然歸嫡母於淫奸之科。人倫斁矣。天理滅矣。雖曰爲父訟冤。此等罪人。尤不可尋常處之。趙明佑則聖倜家火廟之事。本自難明。而乃反挺身立證。致此殺越人命之變。亦不可不從重勘處矣。往復前道臣。則前道臣之意。與此無異。上項罪人崔聖倜。嚴刑得情。崔相爀。以隨從勘斷。崔益大構陷嫡母之罪。各別嚴處。趙明佑亦爲從重勘罪之意。分付該道道臣。何如。傳曰。允。
정조 7년
沈有鎭。以刑曹言啓曰。再昨日動駕時。西部居良人徐宗興。擊錚於衛外。所當捧供以入。而取考其原情。則凶逆鄭妻家。龍仁導掌之役。給價買得。而自己亥至戊戌稅錢。自戶曹年年捧上別置。故其應受四年役價。混入其中。不得受食。而其老父母。不勝飢饉。乞令該曹。出給役價云矣。此不但不係四件。如此微細之事。肆然擊錚。驚動天聽。其在事體。萬萬猥越。原情勿施。自臣曹考律勘處。而役價之執留不給。必有曲折。事係民隱。令該曹査處。何如。傳曰。允。編配之多。亦甚可悶。自本曹懲治。因此思之。安知更無此等呼冤之擧。令該曹申飭各宮房。俾無更訴之弊。可也。
정조 7년
義禁府啓目。全州前判官李義逸原情云云。問目內辭緣。泛稱遲晩。刑推得情。何如。判付啓。係是宥旨前事。發覺又在赦前。分揀付過放送爲良如敎。
정조 7년
義禁府啓目。延安前府使李樂培。督運差使員康翎縣監李燁等原情云云。傳旨內辭緣。泛稱遲晩。竝只刑推得情。何如。判付啓。李樂培段。除刑推議處爲旀。李燁段。旣不騎船領運是如爲有則。臭載之時。改色之事。俱非其矣所知。分揀放送爲有矣。此時守令。不可曠任。使之當日下送爲良如敎。
정조 7년
執義呂善亨。司諫李濟萬。掌令魚錫齡。副校理沈基泰李太亨。正言韓用龜。修撰金方行林道浩。副修撰嚴思晩啓曰。鄭致達妻之凶逆。前後聲討。已盡其千妖萬惡之罪。凡在血氣之倫者。莫不切齒痛心。噫。危逼聖躬。沮遏大策。厚獜之凶謀。而窩窟則此賊也。推戴逆禶。謀危宗社。範能之逆節。而根柢則此賊也。此豈容一日假息於覆載之間哉。三司之論。已及多年。轉而爲合辭之啓。合辭之啓。又閱幾年而轉而爲伏閤之爭。當日處分。迺止於近島黜置。揆以邦憲。已爲失刑之大者。豈意今者。遽有出陸之命。不審殿下。何爲此萬萬過擧也。噫嘻。此賊之有萬戮難赦之罪者。殿下所嘗洞燭者也。無一分可恕之端者。殿下之亦嘗俯諭者也。國無法則已。如其不然。則夫安有謀危宗社之如此賊。而使其首領之得保也。危逼聖躬之如此賊。而有此內地之移置也。當初殿下之不忍置法。姑從次律者。不過曰恐傷先王之德也。欲體先王之心也。此則有大不然者。先大王之於渠。止慈至愛之德。如傷若保之恩。是固大聖人人倫之至耳。渠若有一半分人心。則固當謙恭謹畏。奉承聖意。而獨奈狼性難馴。虺毒潛肆。謀逼先王之儲嗣。幾危先王之宗社。而幸賴先大王日月之明。終不爲此賊之所。熒惑。赫然明斷。丕建大策。以奠我宗祊於億萬年磐石之固。此先大王之宏謀英烈。卓越百王。昭垂萬世者也。惟其梟獍之凶。鬼蜮之情。不及彰著於在宥之日。未克斷恩而正法也。今若以先王慈愛之恩。貸此賊罔赦之罪。則非所以明先王之德。而體先王之心也。管叔致辟。何累於文王之盛德。而恩不掩義。所以爲周公之達孝也。以殿下之聖學高明。見理甚精。而何不劈破此義理之關。明正其亂逆之罪乎。夫朝廷命令之不由於喉院。罪謫去來之不關於王府。其爲後弊。有不可勝言。實非所望於聖明之時。而此亦猶屬餘事。妖凶如鄭妻。憯毒如鄭妻。而遽使移置於京師至近之處。巢穴得肆之地。喙息自如。防守不嚴。不但治逆之法。不當如是太緩。其爲慮患之憂。抑恐無所不至。請黜置罪人鄭致達妻爲先還配海島。仍令王府。夬正典刑。以洩神人之憤。噫嘻。痛矣。龜柱之罪。可勝誅哉。顧其地處。何如。恩造何如。而不思報效之道。恣其濫猾之性。雖以壬辰疏中語言之。渠若有一分嚴畏儲君之心。豈敢以自內酬酢。登諸章奏。陳之於先大王之前乎。臣等於筵敎中。若有俯詢。其將何辭。仰對之諭。讀之未半。不覺心寒而骨冷。惟彼鳳漢罔赦之罪。國人所共憤。則秉義聲討。宜乎正大。亦何患無辭。而始也締結厚賊。暗逞私憾。終焉慫慂乃叔。恐動天聽。以至於半夜扈衛。幾累先大王聖德。固已萬萬駭痛。而此猶不足。又敢以某年罔極不忍聞之說。恣意筆之於書。以慽我殿下之心。噫嘻。是可忍也。孰不可忍也。大抵龜柱之罪。一則不憚儲君。一則幾累聖德。一則語犯莫重。有一於此。人臣極罪。況兼此數者乎。且以趙峸事言之。其窮凶極惡情節。尤萬萬叵測。殿下旣賜之死。非不知其罪之必可誅也。間因臺啓而拿鞫。尤仰處分之嚴正。終下還寢之命。一令三反。王章太紊。君綱之姑息。國威之屑越。已無餘地。殿下於賊獜。旣已斷恩行誅矣。龜柱之凶逆。何異於賊獜。而一行一否。輿憤益激。又況以今番量翼𨩌諸逆之招觀之。根柢之所萌孽龜賊也。窩窟之所豢養龜賊也。其在塞亂源杜禍本之道。尤不容假息於海島。而尙今靳允。憂危轉深。若此度日。則將不知幾許量𨩌。又起於幾處。方來之慮。先事之虞。容有極哉。日前加籬時。雖有待處分之敎。而此賊處分。決不可一刻少待。請黑山島圍籬罪人龜柱。亟加嚴鞫。夬正王法。噫嘻。痛矣。從古亂逆何限。而窮凶極惡。豈有如德相者哉。蝨附權奸。奴聽指使。與國榮所綢繆者。唯大計之沮遏也。與國榮所謀議者。唯國脈之潛圖也。四字凶言。已是振古所無之大逆。而到今眞贓。盡爲發露。逆節尤極凶慘。筵席不道之奏辭。草本罔測之疏語。實爲澤白泓諸賊之根柢。而末乃與仁京輩一種凶逆。聲氣相通。徒黨寔繁。或推爲大將。或署爲先鋒。至於謀聚徒衆。掠邑犯都。若非天佑宗祊。罪人斯得。滔天之禍。可勝言哉。德相乃以澤泓之罪首。又爲仁京之賊魁。雖千剮萬斫。不足以洩輿憤。而拿囚閱月。一未訊問。曾不得加一杖損一毛。使之徑斃於獄中。古今天下。寧有是哉。追律雖有禁條。而此賊則前後不道之言。皆出於渠口。諸賊承款之招。無非德相之結案。孥戮籍産之律。不施於此賊。其可曰國有三尺乎。請物故罪人德相。亟施孥籍之典。答三司曰。不允。
정조 7년
執義呂善亨。司諫李濟萬。掌令魚錫齡。正言韓用龜啓曰。澤遂爛熳同參於啓能凶慘不道之謀。而只誅其身。王章已失。輿憤未洩。其陰凶情節。其父其弟。萬無不知之理。請彦衡養遂獻遂。竝令王府。設鞫嚴問。會遂之罪惡。與澤遂。一而二。二而一。則啓能凶慘不道之謀。決無不知。而忍杖不服。遽有酌處之命。有乖獄體。請還寢會遂絶島定配之命。仍令王府。設鞫得情。李觀源。以啓能之壻。兼有師生之義。啓能凶慘不道之謀。決無不知之理。而以蒙騃爲敎。遽然酌處。有乖獄體。請還寢李觀源定配之命。更令王府。設鞫得情。噫嘻。痛矣。以能賊萬古所無之逆魁。不卽正刑。徑先致斃。輿情莫不痛惋。此豈可以尋常物故。置而不論哉。論其平日罪犯。則陰樹逆種。密倡凶論。慫慂恒簡爲渠羽翼。糾結厚獜。自作窩主。待國洞執命之日。擬占台府。當李潭秉銓之時。把弄朝權。且以醴酒之說。大北之論。肆然䝱持。百計嘗試。倡爲追崇之說。恐動儕流。沮遏代聽之逆。皆其部曲。則亂本凶圖。甚於耇輝師興。究其情節。已是萬戮猶輕。而及夫賊吉之招出後。凶言逆情。尤益綻露無餘矣。噫。癸亥反正之說。太甲桐宮之言。推戴逆禶之謀。某也爲大將。某也爲吏判。某也爲閫帥等說。爛熳於前後諸賊之供。而妖任埋凶之計。究其本則能賊也。逆範懷刃之凶。究其本則能賊也。特以凶頑之故。忍杖徑斃。王章未伸。擧國同憤。今以渠之招辭觀之。雖優爲謀逆。以不少之人。何可遽然承服。又以爲如欲殺之。則速出斬之等語。肆然發惡。而且太甲桐宮之說。果與諸賊。一席酬酢於展開書傳。講其文義云者。與相吉澤遂之招。若合符契。卽此一節。乃渠之結案。旣以遲晩後物故。則不可以未及結案置之。請遲晩後物故罪人啓能。亟施孥籍之典。啓能趾海等諸賊。窮凶極惡。自有天地以來所未有者。而限以國法。賊能未施孥戮。賊趾兄弟。猶貸其凶種之稚少者。梟種稍長。安知不更肆獍惡。如範吉等所爲者耶。法令有限。而事變無窮。常事守法。處變貴權。從古聖賢。不能無義起者。所以善處變於法外之意。得其時中之權也。今殿下。以自我防之。自我啓之。爲持難之端。其防也固是守法之常也。其啓也豈非處變之權。而一向膠守。不卽處分。則豈不有欠於懲亂逆防後患之大經大法耶。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。噫嘻。痛矣。亂臣賊子。從古何限。而豈有若逆澤白窮凶極惡。載籍以來。所未有所未聞者。而若論其窩窟根柢。則最中是已。噫。釀成前茅之逆澤。執手申托者最中也。圖出後殿之凶白。合謀行貨者最中也。此疏獨知之說。賊澤之供。如執左契。謹悉書疏之札。夢獜之招。不啻分明。平日腸肚之糾結。暗地排布之綢繆。殆同泥中之鬪獸。而雖以渠鞫庭自服者言之。問候一款。最爲逆疏之肯綮。而酬酢爛熳。不敢掩諱。此又是渠主張之斷案。而乃於帳殿親問之時。狠毒勃慢之說。尤極憤惋。噫。彼最中。位至列卿。身且休退。國家何負於渠。而非但包藏之心。乘機闖發。以其姪義翊之廢棄。陰懷怨懟之志。潛售窮凶之計。左翊右直。前澤後白。頤旨氣使。換面迭投。古今天下。寧有是耶。今此最中。卽是逆澤逆白之窩窟根柢。而窩窟之中。自有窩窟。根柢之中。又有根柢。則亟加盤詰。趁今打破。惟在於最中之嚴鞫得情。而一經推問。遽下島配之命。王章未伸。輿憤益激。請楸子島荐棘罪人最中。更令王府。拿致設鞫。期於得情。夬正王法。煥億之罪。可勝誅哉。性旣妖邪。行且陰譎。勢之所使。甘心附賊。利之所在。不憚賣叔。手勢焂忽。設施陰巧。或有議論之相通。則甘爲紹介於國榮。或有謀計之排布。則一聽國榮之指揮。當國榮沮遏大計之日。四字凶言之疏。受之於國榮者。煥億是已。傳之於德相者煥億是已。論其負犯。實有浮於德相。而況其疏草。初本下語。尤極凶慘。有倍於四字者乎。及其罪惡彰露之日。渠敢生漫漶彌縫之計。註釋四字。誑惑群心。勸其疏擧之說。旣發於湖獄諸囚之招。海西群不逞之輩。又從而響應。轉相煽動。爲其漸染。以至前日澤白。今日仁京之窮凶劇逆。而腸肚相連。脈絡相貫。若論其根柢窩窟。一則煥億。二則煥億。昨日嚴訊之下。抵賴不服者。究厥情狀。萬萬巧惡。不可不嚴加刑訊。一一取服。而半日平問之餘。反下酌處之命。揆以獄體。寧有是理。請亟寢煥億島配之命。仍令王府。加刑得情。夬施王章。噫嘻。痛矣。德相之四字凶言逆節昭著。中外之人。莫不聞知。苟有一分人心者。孰不欲沬血致討。而惟彼湖西一種不逞之徒。乃敢肆然營護。或稱丈席。或稱私號。至發通文。欲爲伸辨之計者。究厥心腸。誠極叵測。其窮凶情節。未及究覈遽蒙酌處。獄體不嚴。輿情轉激。請湖西營獄散配諸罪人等放送及出陸減等之命。一竝還寢。仍令王府。設鞫嚴問。夬施當律。噫嘻。痛矣。逆沈旣以大逆不道。捧其結案者也。其窮凶極惡之罪。今不必更事臚列。而押送本道之後。王府之行刑草記。呈已閱月。而尙不得蒙允。此實前所未有之擧。王法未伸。輿憤莫洩。請結案罪人沈。亟下嚴命。依律正刑。亨夏之右袒德賊。甘心一死。貞采之包藏禍心。做出凶書。論其情犯。萬萬凶悖。竝宜置諸大辟。以伸王章。而或付本道。或配海島。非但輿情憤激。竊恐王綱虧損。請罪人亨夏貞采。亟令王府。更爲設鞫。夬正王法。答兩司曰。不允。
정조 7년
執義呂善亨啓曰。妖宦壽賢之締結一種嗜利之凶徒。爛熳和通之狀。渠旣明白納招。則豈可一日容貸於覆載之間乎。今此酌處之命。雖出好生之德。而三尺至嚴。不可島縣爲奴而止。請大靜縣爲奴罪人金壽賢。依律處斷。爲奴罪人河翼龍金重得等。敢以罔測之說。做作眞諺之書。暗投宮禁之中。欲售危逼之計。究其所爲。萬萬窮凶。決不可一刻容貸於覆載之間。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。聖中之罪。可勝誅哉。包藏禍心。主張凶論。敢托不敢言之地。倡出不忍聞之說。作爲窩主。慫慂徒黨。故徐有臣朴宗甲李義駿輩。從而和之。交口讚引。噫嘻。痛矣。先大王朝十三年不着帽。而始仕於殿下。欲展蘊抱之說。尤極萬萬凶慘。且莫重義理。倚托怪鬼輩。欲售疑亂之計者。究厥心腸。與德師載翰。一串貫來者也。不仕於先大王朝者。卽先大王之逆臣。先大王之逆臣。豈可一刻容息於覆載之間。而居謫以來。小不畏縮。乃敢聚會學徒。通接官隷。至登繡啓。大臣筵白。雖卽移配絶島。而經年爭執。尙逭王章。窮凶之節。無以嚴覈。亂賊之徒。無所懲畏。請大靜縣定配罪人聖中。亟令王府。設鞫嚴問。期於得情。夬正王法。有臣宗甲義駿。和應聖中叵測之說。推詡薦引。看作奇貨。敢於書筵出入之時。肆然迭奏。噫嘻。痛矣。聖中之主張凶論。罪不容誅。而此輩之同一心腸。尤極痛惋。究厥罪犯。與聖中豈可異同。疑亂大義。欲售媒寵之計者。腸肚相連。情跡難掩。而只緣筵席語祕。尙未聲討。使凶徒無所懲畏。國法久而未伸。已極憤惋。到今日記旣播之後。如此負犯之至重者。不可一刻容貸。而削版放逐之律。不足以懲其罪犯。請削版罪人有臣宗甲義駿。竝令王府。設鞫嚴問。依律處斷。罪人趙嵎。以物故罪人峸之弟。今番諸逆之陰凶情節。萬無不知之理。而抵賴不服。端緖未究。遽有酌處之命。王章未伸。輿憤益切。請康津縣量移罪人趙嵎。亟寢酌處之命。仍令王府。設鞫得情。快正王法。瑩中之附麗凶逆。擧世共知。而乙未冬。相臣一疏。實關宗社大計。則伊時禍機。迫在呼吸而瑩中。身爲憲長。敢以未詳知深文等說。顧護凶賊。欲售包藏之心。幸賴先大王日月之明。燭其情狀。至以能猾爲敎。則捨命樂禍之凶。已著於當日而無餘矣。顯忠之典。旣施於其時承宣。則護逆之律。不可以荐棘而止。請薪智島荐棘罪人瑩中。設鞫嚴問。夬施當律。噫嘻。李普行之罪。可勝誅哉。賦性妖邪。行已暗愎䝱肩諂笑。情態難掩。左右閃忽。伎倆漸巧。特一天生宵小之類耳。口蜜腹劍。林甫之後身。狐媚狼顧。京惇之餘套。以渠處地爲人。幸際承乏。兜攬至此則不思知分報效之心。敢生眩惑跳踉之計。其貽害世道。將不知至於何境。有識之憂歎固已久矣。雖以今番事觀之。亦出於計較利害之心。外托懲討之義。內售嘗試之計。是可忍也。孰不可忍也。此於渠。猶屬細故。至於明義一部。是何等大義理。而渠之所論本事之外。乃敢攙及於有樹立之大臣。必欲漫漶義理。欺瞞君父。包藏禍心。煽動一世。若此不已。則倫綱將至墜地。凶孽亦必生心。噫。彼普行。抑獨何意。循私負國。一至此哉。其心所在。有不可測。而此又渠卽一斷案。何幸聖明俯燭其情狀。處分明快。滿庭臣僚。孰不欽仰。而若論其負犯。不可不一問。快正其罪。請楸子島安置罪人李普行。亟令王府。拿鞫嚴問。噫。國榮之罪。可勝誅哉。聖上之倚毗。何如。恩造。何如。而乃敢貪天爲已。恃功自恣。彌天之罪。難貰之惡。實不勝指屈而枚擧也。威福在手。權傾人主。淵膝惟意鉗制朝紳。八方爭輸貨賄。百官多出門下。上以累聖上則哲之明。下以亂一初淸明之治。擧國臣民。莫不扼腕切齒。而此在渠猶屬細故耳。噫。宗社大計。莫急於廣儲嗣一事。則爲今日臣子者。孰無憂歎顒望之心。而惟彼國榮。敢以顔面勢力等語。肆然於章奏之間。又以此事不可再擧之說。咆喝於公坐之中。略無顧忌。眩亂聽聞。暗地排布。惟恐陰謀之不售。藉重儒名。至有凶疏之製給。其所以沮遏大計。陰蓄異圖者。究厥心腸。萬萬凶慝。肆市之典。未足以洩神人之憤。而顯戮未加。陰誅先及。臥死牗下。王章未伸。古今天下。寧有是理耶。揆以邦憲。決不可以物故。置而不論。請物故罪人國榮。亟施孥籍之典。李義翊之附麗逆榮。同心沮遏之許多罪案。已悉於院啓之中。而至今倖逭。失之太寬。渠若有一分嚴畏之心。則固當杜門屛跡。含恩俟罪之不暇。敢懷怨懟之心。陰結亂逆之徒。澤徵壁洞信宿之說。有白親切往來之狀。一一現發於鞫囚之招。而與其叔最中及從兄義直。暗地排布。密計綢繆。逆澤逆白之凶疏。次第粧出。窮凶情節。綻露無餘。則宜卽嚴覈窮詰。快施當律。一經取招。未及究竟。而遽下全釋之命。獄體之疎虞。輿情之憤鬱。當如何哉。請李義翊。更令王府。設鞫嚴問。期於得情。金養淳卽崔鍾岳之妹壻也。白疏未及呈之前。鍾岳袖示於養淳。其所排斥之說。顯有粧撰之跡。雖以忠臣之裔。特從惟輕之典。至有白放之命。而臣等之所駭憤者。政以忠臣之裔。名出鞫招。跡涉交通。此其罪。比干連諸罪人。尤有甚焉。請金養淳亟令王府。更爲設鞫。期於得情。李義直卽能賊之門徒也。妖譎之行。專襲於尊師之地。怨毒之意。撑着於讎國之日。其所以揣摩希覬者。專出於幸災樂禍。而且以最中爲猶父。義翊爲從弟。家庭之所承受。同堂之所聞見。又如此矣。況以多年廢枳之蹤。常懷乘機肆毒之心。其爲識者之隱憂。亦已久矣。果然凶白。持疏上來之時。歷宿宮村之說。至發於有源諸囚之招。噫嘻。渠以失志怨國之人。乃與凶白。聯枕款款。排布綢繆之狀。明若觀火。昭不可掩。則窩窟根柢。不獨在於最翊。脈絡肯綮。可以得之於義直矣。請李義直亟令王府。設鞫得情。夬正典刑。罪人任觀周。本以傾邪不正之類。常懷乘時跳踉之心。乃於逆澤凶疏之後。直訪其旅寓。執手慇懃。極口奬詡。至曰爾爲名疏。故不勝欽歎。特來相見云。噫嘻。痛矣。逆澤疏語。何等凶悖。上而誣逼聖躬。下而誑惑一世。爲白逆之前茅。襲德賊之凶言。苟有一分秉彝之天者。孰不欲食肉寢皮。而觀周亦人耳。獨何心腸。稱之以名疏。奬之以欽歎。至以素昧之人。有此委訪之擧耶。近來人心陷溺。倫綱斁晦。一種不逞之輩。倡其凶說。而如此怪鬼之徒。從而響應。名以儒生。而如光泰天欽者。甘心護逆。名以朝官。而如觀周者。恣意助兇。世道之寒心。容有極哉。且其窮凶情節。旣發於囚供。則其在獄體。亦不可不嚴加究覈。夬正典刑。請黑山島定配罪人任觀周。亟令王府。設鞫嚴問。期於得情。煥九卽一貸頭之逆孽。以德相爲叔。以煥億爲弟。凶頑之性。自來伎倆。妖譎之習。爲世指目。一自今番諸獄之出。貞采之逆節路脈。咸湊於渠身。德相之凶言註釋。莫諱於訊庭。窮凶情節。綻露無餘。而唯我聖上。過推好生之德。姑置島配之典。渠於生出獄門之後。若有一分嚴畏之心。固當捧頭趲程之不暇。而乃反符同羅卒。遲徊中路。交通書札。求覓衣服。甚至於咆喝邑吏。雇人使喚。迃路作行。唯意所欲。噫嘻。痛矣。從古鞫囚何限。而豈有若此賊之放恣獰頑。全無忌憚者乎。以此推之。則渠之平日梟腸狼性。眼無國法之狀。尤自難掩。此而置之。則亂賊益復跳踉。凶徒將無懲畏。窮覈鋤治。不容少緩。而拿來拘囚。尙未一問。遽有酌處之命。雖因臺啓。不卽發配。而其窮凶情節。決不可仍因不問。請捕廳罪人煥九。亟令王府。嚴加鞫問。夬正典刑。新除授持平許晊。時在京畿振威地。請斯速乘馹上來事。下諭。答府曰。不允。下諭事。依啓。
정조 7년
正言韓用龜啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟令王府。設鞫得情。夬正王法。請大靜縣定配罪人聖中。放逐罪人有臣宗甲義駿等。竝令王府。設鞫嚴問。期於得情。夬正王府。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。夬正王法。請還寢遠竄罪人安兼濟放送之命。仍令王府。設鞫嚴問。期於得情。依律處斷。請恒善支屬。亟命散配。時謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。快施當律。請巨濟府絶島安置罪人朴宗集。亟令王府。拿鞫得情。施以當律。請減死定配罪人德秀。亟令王府。更加嚴鞫。夬正王法。請逆賊尙魯。亟施孥戮之典。請物故罪人國榮。亟施孥籍之典。請爲奴罪人夢獜。定配罪人崔鍾岳。放送罪人有源鄭聖休。亟令王府。更爲設鞫。期於得情。各施當律。請島配罪人崔光泰金天欽。亟令王府。設鞫得情。夬正典刑。請甲山府竄配罪人洪樂彬。亟令王府。設鞫嚴問。施以當律。請義翊更令王府。設鞫嚴問。期於得情。夬正王法。請還寢德相應坐諸囚發配之命。仍令牢囚。嚴訊取服。各施當律。答院曰。不允。
정조 7년
癸卯二月初十日辰時。上御誠正閣。判府事入侍時。行判中樞府事鄭弘淳。右承旨金宇鎭。記事官趙衍德李祖承李崑秀。以次進伏訖。弘淳曰。近日日氣不調。聖體。若何。上曰。一樣矣。弘淳曰。王大妃殿氣候。若何。上曰。一樣矣。弘淳曰。惠慶宮氣候。若何。上曰。一樣矣。弘淳曰。元子宮氣候一向萬安乎。上曰好過矣。弘淳曰。特賜恩暇。俾伸情私。區區下忱。不勝惶感矣。上曰。何間當還來耶。弘淳曰。臣之先隴。在於安城地。而程道殆近二百里。今念間似可還來矣。上曰。日昨之雨。在農形何如云耶。弘淳曰。春耕果無欠云矣。命退。諸臣以次退出。
정조 7년
癸卯二月初十日辰時。上御誠正閣。右承旨左副承旨右副承旨與黃海監司。同爲入侍時。右承旨金宇鎭。左副承旨徐鼎修。右副承旨林錫喆。黃海監司沈念祖。假注書沈晉賢。記事官李祖承李崑秀。以次進伏訖。上曰。上注書使之入來。賤臣承命出傳。上曰。今於海伯。所可勉者三也。一則民隱不可不察也。一則凶徒不可不戢也。一則海西守令。勝於監司。抑守令又是急務也。三者俱擧。則其他怨言。予豈信之也。念祖曰。謹聞命矣。敢不竭力報效乎。上曰。左承旨藥房提調一二直提學直閣下直京試官。竝令入侍。賤臣承命出傳。與內局提調鄭民始。一直提學鄭志儉。二直提學徐有防。左承旨趙時偉。直閣徐龍輔。京試官金載瓚偕入。上曰。增廣大小科。擇日單子持入。賤臣承命出持入。上曰。上注書更爲催促。賤臣承命出傳。命退。諸臣以次退出。
정조 7년
癸卯二月初十日午時。上御誠正閣。右副承旨入侍時。右副承旨林錫喆。假注書沈晉賢。記事官李祖承李崑秀。以次進伏訖。上曰。注書前望單子入之。賤臣承命出持入。上曰。承旨牌去來催促。使之申前入來。仍命退。諸臣以次退出。
정조 7년
癸卯二月初十日未時。上御誠正閣。召對入侍時。直提學徐有防。參贊官沈有鎭。侍讀官沈基泰。檢討官林道浩。假注書沈晉賢。記注官金鳳顯。記事官李崑秀。以次進伏訖。左承旨入侍事下敎。賤臣出傳。與左承旨李在學偕入。上命書傳敎曰。右承旨見有實𧏮。果難供劇。許遞。前望單子入之。上命讀寶鑑。基泰道浩有防有鎭晉賢崑秀。以次進讀。自第六卷上編第一板。止第十五板。上曰。各陳文義。可也。基泰曰。古人云殷鑑不遠。在夏后之世。前代往蹟。猶爲不遠之鑑矣。今以此章觀之。天命向背。民心去就。實爲後王鑑戒處。伏望益加鑑戒焉。且此柳崇祖之疏。請訃聞請諡等語。誠妄發矣。諸勳臣謂之曲說。至有請付有司。而中宗大王不從之。都憲李繼孟。許以無隱。惜其遞官。我聖祖優容言者德。猗歟盛矣。言者之言。雖或有妄發處。必盡優容之道。是臣區區之望也。上曰。好矣。道浩曰。上番之言。好矣。小臣無可更達者。而第當廢朝之時。政令多錯。民生受困矣。中宗大王。入承大統。廢朝時弊政害民等事。一竝釐革。修明祖宗舊典。此甚盛矣。就其中而見之。則亦有在今可法者。殿下於此。益加惕念。毋少忽焉。是臣區區之望也。上曰。好矣。有防曰。中廟朝屢度戒飭於館學儒生之敎。不啻諄複。而勸課興起之方。靡不用極。畢竟一時館學之儒。以至八百餘人之多。猗歟盛矣。殿下之前後政敎。一以崇儒重道爲主。又於向來特下綸音。其所振發作成之方。群下孰不欽仰。內而館學。外而校院。必有藹藹濟濟之效矣。入侍承旨。纔經泮長。未知近來月課。能無作輟之患。而此亦勸課之一端。另飭勿間斷。恐合事宜矣。上曰。所陳。好矣。有鎭曰。今日進講篇中。有日食二字。請敷奏焉。古人日食之論多矣。或曰。天理茫昧不可知。或曰。曆象之推步者。預知日食之期。此非災異也。或曰。孔聖之作春秋特書者。豈非災異也。蓋謂之茫昧者。全沒理解。謂非災異者。其說果是。而未達一間。日行二重天。月行八重天。月色本黑。而其形蔽日則爲日食。此不足謂之災異也。然陽明之世。陰氣退縮。則月行不敢蔽日。故當食不食。亦有此理。聖人之責時君。期以至治陽明之運。故特書日食。蓋出責備之意也。然則在曆象初非災異。而人君之不能使之當食不食。其治之不臻於郅隆可知。在惕慮之道。謂之災異亦可。平日愚見如此。故敢此仰達矣。上曰。好矣。朴元宗有子孫乎。僉曰。未聞矣。命退。諸臣以次退出。
정조 7년
癸卯二月初十日酉時。上御誠正閣。坐直承旨入侍時。左承旨李在學。假注書沈晉賢。記注官金鳳顯。記事官李崑秀。以次進伏訖。上命書榻敎曰。御營大將李柱國。明日習陣進去時。兼帶捕將。命召仍佩往來。命退。承史以次退出。
정조 7년
行都承旨尹塾坐。左承旨李在學坐。右承旨徐鼎修坐。左副承旨林錫喆坐直。右副承旨沈有鎭坐直。同副承旨李文源在外。注書趙衍德仕一員未差。假注書沈晉賢仕直。事變假注書李庚運仕。
정조 7년
沈有鎭啓曰。守令邊將。纔行薦擧單子。每於歲首封進。旣有定式。而咸鏡道守令邊將。纔行薦擧單子。今始來到。纔已捧入。而過限封進。事體未安。當該道臣及道內薦擧諸守令。竝推考警責。何如。傳曰。允。
정조 7년
傳于尹塾曰。輪對官入侍。
정조 7년
傳子李在學曰。右承旨左副承旨入侍。
정조 7년
吏曹口傳政事。檢閱單李祖承。
정조 7년
沈有鎭啓曰。注書李祖承遷轉。代假注書沈晉賢。仍察廳任。何如。傳曰。允。
정조 7년
以咸鏡監司狀啓。北評事差定北道試官。新都事南道掌試事。傳于尹塾曰。依狀請施行事。回諭。
정조 7년
尹塾。以吏曹言啓曰。新除授慶尙左道京試官林道浩呈狀內。矣身身病猝劇。勢難趁期赴試云。病旣如此。試期將迫。則不可等待其差歇。今姑改差。何如。傳曰。允。口傳差出。
정조 7년
吏曹口傳政事。以徐有成爲慶尙左道京試官。
정조 7년
沈有鎭。以禁衛營言啓曰。宗廟西墻本營字內頹圮七處。今已畢築。把守將卒。還入直所之意。敢啓。傳曰。知道。
정조 7년
沈有鎭。以御營廳言啓曰。本營捉虎軍六十名。將校率領。明日爲始。依定奪。出送于西五陵近處。限三日行獵之意。敢啓。傳曰。知道。
정조 7년
沈有鎭。以義禁府言啓曰。因刑曹啓辭。當該巡邏將校禁衛營別武士崔光世。係是出身。令本府擧行事。允下矣。崔光世今方待命。卽爲拿囚之意。敢啓。傳曰。放送。出付該營治罪。
정조 7년
沈有鎭。以義禁府言啓曰。時囚罪人崔光世。依下敎出付禁衛營。使之治罪之意。敢啓。傳曰。知道。
정조 7년
沈有鎭。以禁衛營言啓曰。依義禁府刑曹啓目判付。景福宮巡邏。當該牌將本營別武士崔光世。軍士柳春興。各決棍十五度之意。敢啓。傳曰。知道。
정조 7년
沈有鎭。以義禁府言啓曰。慶尙監司李秉模査啓據。刑曹粘目內。晉州前營將金㷞。移本府處之事。允下矣。金㷞今方待命。卽爲拿囚之意。敢啓。傳曰。知道。
정조 7년
沈有鎭。以右邊捕盜廳言啓曰。依刑曹啓目判付。景福宮巡邏當該牌將本廳一牌軍官朱尙文。軍士奴太金等。決棍各十度之意。敢啓。傳曰。知道。
정조 7년
執義呂善亨。司諫李濟萬。掌令魚錫齡。副校理沈基泰李太亨。正言韓用龜。修撰金方行林道浩。副修撰嚴思晩兪漢敬啓曰。請黜置罪人鄭致達妻爲先還配海島。仍令王府。夬正典刑。以洩神人之憤。請黑山島圍籬罪人龜柱。亟加嚴鞫。快正王法。請物故罪人德相。亟施孥籍之典。答三司曰。不允。措辭見上
정조 7년
執義呂善亨。司諫李濟萬。掌令魚錫齡。正言韓用龜啓曰。請彦衡養遂獻遂。竝令王府。設鞫嚴問。請還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請楸子島荐棘罪人最中。更令王府。拿致設鞫。期於得情。夬正王法。請亟寢煥億島配之命。仍令王府。加刑得情。夬施王章。請湖西營獄散配諸罪人等放送及出陸減等之命。一竝還寢。仍令王府。設鞫嚴問。夬施當律。請罪人沈。亟令王府。更爲拿鞫。明正典刑。請罪人亨夏貞采。亟令王府。更加嚴鞫。夬正王法。答兩司曰。不允。措辭見上
정조 7년
掌令魚錫齡啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟令王府。設鞫得情。夬正王法。請大靜縣定配罪人聖中。亟令王府。設鞫嚴問。期於得情。夬正王法。請削版罪人有臣宗甲義駿。竝令王府。設鞫嚴問。依律處斷。請康津縣量移罪人趙嵎。亟寢酌處之命。仍令王府。設鞫得情。夬正王法。請薪智島荐棘罪人瑩中。設鞫嚴問。夬施當律。請楸子島安置罪人李普行。亟令王府。拿鞫嚴問。請物故罪人國榮。亟施孥籍之典。請李義翊更令王府。設鞫嚴問。期於得情。請金養淳亟令王府。更爲設鞫。期於得情。請李義直亟令王府。設鞫得情。夬正典刑。請黑山島定配罪人任觀周。亟令王府。設鞫嚴問。期於得情。請捕廳罪人煥九。亟令王府。嚴加鞫問。夬正典刑。答府曰。不允。措辭見上
정조 7년
司諫李濟萬啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟令王府。設鞫得情。夬正王法。請大靜縣定配罪人聖中。放逐罪人有臣宗甲義駿等。竝令王府。設鞫嚴問。期於得情。夬正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。夬正王法。請還寢遠竄罪人安兼濟放送之命。仍令王府。設鞫嚴問。期於得情。依律處斷。請恒善支屬。亟命散配。時謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。快施當律。請巨濟府絶島安置罪人朴宗集。亟令王府。拿鞫得情。施以當律。請減死定配罪人德秀。亟令王府。更加嚴鞫。夬正王法。請逆賊尙魯。亟施孥戮之典。請物故罪人國榮。亟施孥籍之典。請爲奴罪人夢獜。定配罪人崔鍾岳。放送罪人有源鄭聖休。亟令王府。更爲設鞫。期於得情。各施當律。請島配罪人崔光泰金天欽。亟令王府。設鞫得情。夬正典刑。請甲山府竄配罪人洪樂彬。亟令王府。設鞫嚴問。施以當律。請義翊更令王府。設鞫嚴問。期於得情。夬正王法。請還寢德相應坐諸囚發配之命。仍令牢囚嚴訊取服。各施當律。答院曰。不允。措辭見上
정조 7년
癸卯二月十一日辰時。上御誠正閣。右副承旨率輪對官入侍時。右副承旨沈有鎭。記事官李祖承。記注官金鳳顯。記事官李崑秀。輪對官南學訓導韓聖煥。儀賓府都事朴師欽。戶曹佐郞朴一源。禮曹佐郞白師坤。兵曹佐郞申曮。刑曹佐郞尹永基。工曹佐郞鄭東敎。漢城府判官權中立。都摠府都事李弼培。成均館典籍李顯道。以次進伏訖。上曰。輪對官以次進前。聖煥進伏。上下詢職姓名。聖煥曰。南學訓導臣韓聖煥矣。上曰。職掌奏之。聖煥曰。訓導儒生矣。上曰。有所懷乎。聖煥曰。無所懷矣。命退。師欽進伏。上下詢職姓名。師欽曰。儀賓府都事臣朴師欽矣。上曰。有職掌乎。師欽曰。無矣。命退。一源進伏。上下詢職姓名。一源曰。戶曹正郞臣朴一源矣。上曰。職掌奏之。一源曰。銀色歲幣色矣。上曰。前日應講儒生中朴宗羲。是爾子乎。一源曰。然矣。上曰。爾旣緝秋官志。繼撰度支志。好矣。命退。師坤進伏。上下詢職姓名。師坤曰。禮曹佐郞臣白師坤矣。上曰。職掌奏之。師坤曰。稽制司矣。上曰。稽制司所管。歷數奏達。可也。師坤曰。儀式制度朝會史官學校科擧印信史庫天文漏刻國忌廟諱冊命箋文。繼後凡十五事矣。上曰。有所懷乎。師坤曰。無矣。命退。曮進伏。上下詢職姓名。曮曰。兵曹佐郞臣申曮矣。上曰。職掌奏之。曮曰。政色矣。上曰。爾卽昨年庭試壯元人乎。曮曰。然矣。上曰。爲念爾父年老。向除摠管矣。其氣力。如何。曮曰。年紀太耄。難於拜跪之節。尙未肅命。方切惶悚矣。命退。永基進伏。上下詢職姓名。永基曰。刑曹佐郞臣尹永基矣。上曰。職掌奏之。永基曰。司獄訟矣。上曰。有所懷乎。永基曰。無矣。命退。東敎進伏。上下詢職姓名。東敎曰。工曹佐郞臣鄭東敎矣。上曰。職掌奏之。東敎曰。營造司矣。上曰。有所懷乎。東敎曰。無矣。命退。中立進伏。上下詢職姓名。中立曰。漢城府判官臣權中立矣。上曰。職掌奏之。中立曰。帳籍色矣。上曰。今年帳籍。比往歲多寡何居。中立曰。今式添戶。至於千餘之多矣。上曰。有所懷乎。中立曰。無所懷可達矣。命退。弼培進伏。上下詢職姓名。弼培曰。都摠府都事臣李弼培矣。上曰。有職掌乎。弼培曰。無矣。命退。顯道進伏。上下詢職姓名。顯道曰。成均館典籍臣李顯道矣。上曰。爾頃爲馬官。而以寶鑑纂輯時郞廳。徑出六品乎。顯道曰。然矣。上曰。有所懷乎。顯道曰。別無可達之辭矣。仍命退。諸臣以次退出。
정조 7년
癸卯二月十一日巳時。上御誠正閣。左承旨入侍時。左承旨李在學。記事官李祖承。記注官金鳳顯。記事官李崑秀。以次進伏訖。上曰。藥房都提調提調入侍。出榻敎賤臣承命出。與都提調徐命善。提調鄭民始偕入進伏。命善曰。近日寒暄不適。聖體。若何。上曰。一樣矣。命善曰。臣久未承候。近來寢睡水剌之節。亦若何。上曰。一樣矣。命善曰。元子宮泄候。何如。上曰。差勝矣。上曰。今春陵幸之停止。蓋出除民弊之意。方當三路設賑之時。京畿爲尤甚。擧皆顑頷。民不聊生。若於此際。添以一分之弊。則豈不傷念處耶。春秋拜謁。雖是莫大之禮而有時停止。旣多已例。今番則姑停止矣。命善曰。聖念至此。臣不勝欽仰之忱矣。上曰。今番增廣。有館試取士之額云。元數三百人內。分取京鄕。而又除出五十人。則爲生進之人。雖云幸矣。豈非多士抑鬱之處耶。此非該堂登筵定式之事。又無草記稟處。而忽作館式之規者。果何事耶。命善曰。增廣元無館試之規。而今番則館試設行云云。此必是該曹之疎忽矣。民始曰。以分三所節目。率易啓下。仍爲館試之規云矣。在學曰。增廣館試。只爲圓點設。而旣罷圓點之後。則可謂皮之不存。而循例啓下。未可曉也。民始曰。節目未及周詳。有此館試之事。故該曹臨時更爲草記云矣。上曰。瀋陽使又當差遣。使命旁午。民邑之弊。實甚可悶矣。民始曰。別使則自前以京盤纏出給。然亦豈無貽弊之端乎。上曰。如有恩典。則以兼謝恩使差出爲好耶。命善曰。聖敎誠至當矣。旣有恩典。又値聖節。以謝恩兼使差出。好矣。上曰。海伯辭陛時。以三條下敎矣。前伯事。萬萬駭然。必須振刷。然後可成治效矣。命善曰。新伯雅量。必善爲矣。上曰。近來虎患。無處無之。至於靑石洞近處。多有此患云。靑石爲西關大路。其爲民害。甚是不少。誠非細慮矣。命善曰。以軍門捉納事觀之。可知熾盛。實爲可悶矣。命退。諸臣以次退出。
정조 7년
癸卯二月十一日午時。上御誠正閣。右承旨左副承旨入侍時。右承旨徐鼎修。左副承旨林錫喆。記事官李祖承。記注官金鳳顯。記事官李崑秀。檢校待敎鄭東浚。以次進伏訖。上曰。入直閣臣。持御製草本入侍。出榻敎賤臣承命出。與直提學徐有防。直閣徐龍輔偕入進伏。命有防讀奏御製訖。上曰。左承旨入侍。鳳顯承命出。與左承旨李在學偕入進伏。在學曰。今日傳香奉審。何以爲之乎。上曰。當下敎矣。仍命書榻敎曰。右副承旨。馳詣受香諸處。奉審摘奸以來。又命書傳敎曰。注書趙衍德。分揀放送。又命書傳敎曰。注書李祖承。口傳還付翰林。命退。諸臣以次退出。
정조 7년
癸卯二月十一日酉時。上御誠正閣。召對入侍時。參贊官林錫喆。直閣徐龍輔。侍讀官沈基泰。檢討官嚴思晩。假注書沈晉賢。記注官金健修。記事官李崑秀。以次進伏訖。上命讀寶鑑。基泰思晩龍輔錫喆晉賢崑秀等。以次進讀。自第六卷上編第二十一板。止二十七板。上曰。各陳文義。可也。基泰曰。中宗大王卽阼以後。恤民之政。靡不容極。而直提學趙舜陳戒疏中。以恤民隱。作一條目。蓋出於仰請加勉之意也。臣新從湖邑而來。敢以湖邑所目見者仰陳矣。昨年災結。依道臣加請。特敎準許。舊還最久條。特爲蕩減。新還亦令分等停捧。至於牟作條。亦除耗。使之當節許捧。恩綸荐頒。德意藹然。宣布之日。愚夫愚婦。莫不北望攢祝。至有感極而涕下者。殿下恤民之政。至矣盡矣。臣不敢更事仰勉。而若言其恤民隱之本。則亶在於選擇守令也。守令選擇然後。德音可以對揚。實惠可以下究矣。凡守令差除。必使另加選擇。是臣區區之望也。上曰。出擧條另飭銓曹。俾有實效。可也。出擧條思晩曰。中宗朝三綱行實。印頒中外。此是敦風礪俗之盛意也。臣每讀列聖朝敦風礪俗之訓。實不勝欽誦之至。頃者聖上特命。旌褒孝烈之行。此是體列聖敦風礪俗之意也。大抵敦化二字。爲當今第一急務。伏望更加體念焉。上曰。所陳。好矣。龍輔曰。列聖朝心法政謨。盡在此書。今於自止之內。雖不可以一二字句。拈出仰奏。而古人云欲法堯舜。當法祖宗。我殿下旣纂輯是書。又於召對。進講是書。政令事爲之間。一遵祖宗精一之傳。則不獨爲今日繼述之道。亦將爲垂裕後昆之基。伏願體念焉。上曰。好矣。錫喆曰。臣則別無可以仰達者矣。上曰。亂杖之法。中廟已除之矣。未知何時復出。而先朝又除之也。俄者儒臣。已言敦風之術矣。大抵三綱行實刊布之擧。孝烈節義褒崇之典。雖似一時過去之事。而風聲所曁。漸染成就。非曰擧世皆爲孝子順孫。忠臣烈婦。而國俗時尙。則自然變化。人皆知如是者爲人。不如是者不能爲人。則其於扶植世敎。非少補也。思晩曰。臣聞鄭元琳之言。則常訓輯編。已進於先朝。卽今所進之本。乃渠家所藏原草。故行墨塗抹。不便於登覽。恨未精書以進云矣。上曰。始欲謄置一本後還給矣。若然則更當出送。兼給紙筆書手。使其家看檢謄來矣。付籤之役。今至何境耶。思晩曰。尙餘五卷矣。上曰。林道浩不爲行公耶。基泰曰。旣有疾病。故試役不得已呈遞。而至於館職。姑爲行公云矣。上曰。金方行兪漢敬去就。如何。思晩曰。雖已一謝恩命。情勢俱難供職。姑不入直矣。命退。以次退出。
정조 7년
行都承旨尹塾坐。左承旨李在學坐直。右承旨徐鼎修坐直。左副承旨林錫喆坐。右副承旨沈有鎭坐。同副承旨金憙坐。注書趙衍德仕一員未差。假注書沈晉賢仕直。事變假注書李庚運仕。
정조 7년
尹塾啓曰。卽者檢閱李崑秀。以其親病。陳疏徑出。原疏纔已捧入矣。所當直捧禁推傳旨。而此與無端徑出有異。推考警責。何如。傳曰。允。
정조 7년
尹塾啓曰。右承旨徐鼎修。今日不爲仕進。卽爲牌招。何如。傳曰。允。
정조 7년
林錫喆啓曰。檢閱李祖承。旣已付職。牌招入直。何如。傳曰。允。
정조 7년
以右承旨徐鼎修牌不進罷職傳旨。傳于沈有鎭曰。只推。更爲牌招。
정조 7년
傳于尹塾曰。戶房承旨入侍。
정조 7년
傳于李在學曰。左承旨馳詣修改處。奉審以來。
정조 7년
承旨前望單子入之。金憙落點。
정조 7년
以檢閱李祖承牌不進罷職傳旨。傳于徐鼎修曰。一番違牌。旣伸館規。只推。
정조 7년
傳于徐鼎修曰。抄啓文臣在京無故者。只是四人。今朔講會製試。俱不得爲之。苟簡甚矣。況今新榜纔過。亦多加抄之人。從近加抄事。傳于政府。
정조 7년
傳于徐鼎修曰。米五石錢五十兩木一同。輸送于和平翁主房事。分付。
정조 7년
以全羅監司狀啓。孝子鄭禹洪給復事。傳于徐鼎修曰。依狀請施行事。回諭。
정조 7년
以慶尙監司賑穀加請狀啓。傳于徐鼎修曰。今日內草記稟處。
정조 7년
以黃海道假都事狀啓。二月朔新産生靑魚進上。節序差早。限內不得封進。惶恐待罪事。傳于徐鼎修曰。勿待罪事。回諭。
정조 7년
李在學。以都摠府言啓曰。今日入直內三廳武兼禁軍及軍兵等。當爲中日習射。而宗廟修改相値。不得爲之之意。敢啓。傳曰。知道。
정조 7년
徐鼎修。以吏曹言啓曰。今此先農壇祭壇下執禮。前都事崔烜塡差。而時無職名。令該曹口傳付軍職。何如。傳曰。允。
정조 7년
尹塾。以忠勳府言啓曰。本府田畓奴婢之在於諸道者。皆是祖宗朝所恩賜。而蓋自創設之初。尊其衙門。優其賜與者。非但出於紀功酬勳之德意。卽以列聖五朝御帖奉安之地。則事體之重。非比他司。故凡係應行事目。率是奉承傳敎。而至於收稅一款。前後或筵稟或草記。至請道臣守令之論罪者。亦非止一再。而各該營邑。不肯動念。豪右作者。專事拒納。湖西一道。弊端愈甚。應納地稅。不惟不給。敺逐差人。少無顧忌。故扶餘恩津定山公山尼城德山等邑土豪中。尤爲作梗之類。照法嚴繩。而若不檢飭。則道臣推考。守令施以罷職之典事。昨年秋間。筵稟蒙允。出擧條嚴飭該道。而啓下行移之下。土豪頑民。猶未懲畏。畢境拒納之舊習。有浮於不飭之時。稅之減縮。又倍於年前之甚。該道擧行之。如是無實。論以事體。誠爲未安。洪忠道扶餘恩津定山公山尼城德山等邑。尤甚作梗之類。一一査出。嚴刑懲礪。未收穀物。待秋成徵捧上送之意。爲先知委於該道監司處。俾無如前之弊。何如。傳曰。允。
정조 7년
李在學。以二所巡廳監軍言啓曰。巡將李英載。去夜巡檢之際。所佩巡將牌見失。而搜索不得之意。敢啓。傳曰。知道。
정조 7년
李在學。以兵曹言啓曰。二所巡將李英載。去夜巡檢之際。莫重巡將牌。不能善護。至於見失云。事未前聞。亦極驚駭。當該巡將李英載。令該府拿問嚴處。巡將牌落在路上。則必有拾得之人。分付漢城府。知委於各洞任掌處。使之現納。而或不無隱匿之弊。亦令左右捕廳。各別譏詗。何如。傳曰。巡將聞是癃老人云。不堅佩持。閪失於達夜巡行之際。不足深罪。巡牌旣無御押。事體與標信。或命召差間。故事標信見遺。與命召失火律同罪。而且於數十年前。因標信皮囊之全數見失。限推尋間。主管人姑不勘罪。由前由後。勘律之如許。法意有在。此巡將姑勿勘罪。待推尋。更爲草記。令京兆分付五部推尋。則繹騷宜念。只令捕廳。限五日得納事。自政院嚴明分付。大抵近來巡將。以病不勝任之類苟充之。故有此弊端。此後啓下之時。無或如前亂雜。可也。
정조 7년
李在學。以兵曹言啓曰。二所巡將李英載。拿問嚴處草記。傳曰。巡將聞是癃老人云。不堅佩持。閪失於達夜巡行之際。不足深罪巡牌。旣無御押。事體與標信。或命召差間。故事標信見遺。與命召失火律同罪。而且於數十年前。因標信皮囊之全數見失。限推尋間。主管人姑不勘罪。由前由後。勘律之如許。法意有在。此巡將姑勿勘罪。待推尋。更爲草記事。命下矣。巡將牌。自捕廳今已搜得云。巡將李英載。勘罪一款。何以爲之乎。敢稟。傳曰。考例稟處。
정조 7년
李在學。以兵曹言啓曰。卽接後苑守直內官牒報。則集春門北邊新築宮墻一間。今日頹圮云。令紫門監以杻把子堅實圍排。依前樹柵。而限修築間。廣智營入直砲手八名除出。嚴加守直。莫重宮墻。纔築旋圮。事極駭然。該營大將推考。監董將校。令攸司從重科治。何如。傳曰。允。該營大將推考事。已於該營草記。下敎矣。將校事。事勢似然。不必科治。令各該營。參酌棍治。可也。
정조 7년
李在學。以兵曹言啓曰。本曹佐郞李基恒。謂有情勢。屢度呈狀。終不行公。宿衛重地。不可一任其久曠。今姑改差。何如。傳曰。允。
정조 7년
李在學。以訓鍊都監言啓曰。依傳敎。武藝出身廳節目。十件印出作貼。安寶次。送于內閣之意。敢啓。傳曰。知道。
정조 7년
李在學。以訓鍊都監禁衛營御營廳言啓曰。集春門北邊宮墻頹圮處。頃於日寒時改築矣。今因凍解。石築以上一間許。蹲縮頹落。把守軍依前以廣智營入直軍八名。將校率領守直。仍卽改築。而其時看役三營牌將。各自該營。從重懲治。臣等亦不有不能檢飭之失。惶恐待罪之意。敢啓。傳曰。解凍前修築之。故已慮有此弊。此非渠輩之不謹董役。卿等推考。使之急速修改。此後各處看役將校姓名書置。復有旋圮之事。各別重勘後。草記事。定式施行。可也。
정조 7년
徐鼎修。以訓鍊都監言啓曰。依兵曹草記批旨。宮墻頹圮處改築時。看役牌將本局別武士姜鳳麟。參酌決棍十度之意。敢啓。傳曰。知道。
정조 7년
徐鼎修。以禁衛營言啓曰。依兵曹草記批旨。宮墻頹圮處改築時。看役牌將本營敎鍊官趙鳳麟。參酌決棍十度之意。敢啓。傳曰。知道。
정조 7년
李在學。以禁衛言啓曰。本營日次西五陵近處三日行獵。終未捉虎之意。敢啓。傳曰。知道。
정조 7년
徐鼎修。以御營廳言啓曰。依兵曹草記批旨。宮墻頹圮處改築時。看役牌將本廳別武士金有商。參酌決棍十度之意。敢啓。傳曰。知道。
정조 7년
徐鼎修。以左右捕盜廳言啓曰。去夜所失巡牌。前捕校崔道亨。搜得來納。故捧入之意。敢啓。傳曰。知道。無論搜得與來納。其在勸後之道。宜有別般論賞之擧。前捕校崔道亨。特爲加資。可也。
정조 7년
刑曹啓目。粘本曹所管定配罪人放未放。竝依啓聞施行爲白乎矣。朱晩晦段。以未至配所罪人。已爲蒙放是白遣。罪人英伊段。旣是義禁府所管。而混錄於本曹所管秩者。俱涉矇然。該道臣推考。朱晩晦卽爲放送。何如。判付啓。依允爲旀。草溪罪人全時弘。蔚山罪人洪禹喆。巨濟罪人魏相最等竝放送。他道徒流案中。似此罪名。一體放送。蔚山罪人朴文玉。亦爲放送。機張罪人煥程。巨濟罪人金勛。竝徒流案爻周爲良如敎。
정조 7년
執義呂善亨。司諫李濟萬。掌令魚錫齡。副校理沈基泰李太亨。正言韓用龜。修撰金方行林道浩。副修撰嚴思晩兪漢敬啓曰。請黜置罪人鄭致達妻爲先還配海島。仍令王府。夬正典刑。以洩神人之憤。請黑山島圍籬罪人龜柱。亟加嚴鞫。夬正王法。請物故罪人德相。亟施孥籍之典。答三司曰。不允。措辭見上
정조 7년
執義呂善亨啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟令王府。設鞫得情。夬正王法。請大靜縣定配罪人聖中。亟令王府。設鞫嚴問。期於得情。夬正王法。請削版罪人有臣宗甲義駿。竝令正府。設鞫嚴問。依律處斷。請康津縣量移罪人趙嵎。亟寢酌處之命。仍令王府。設鞫得情。夬正王法。請薪智島荐棘罪人瑩中。設鞫嚴問。夬施當律。請楸子島安置罪人李普行。亟令王府。拿鞫嚴問。請物故罪人國榮。亟施孥籍之典。請李義翊更令王府。設鞫嚴問。期於得情。請金養淳亟令王府。更爲設鞫。期於得情。請李義直亟令王府。設鞫得情。夬正典刑。請黑山島定配罪人任觀周。亟令王府。設鞫嚴問。期於得情。請捕廳罪人煥九。亟令王府。嚴加鞫問。夬正典刑。答府曰。不允。措辭見上
정조 7년
正言韓用龜啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟令王府。設鞫得情。夬正王法。請大靜縣定配罪人聖中。放逐罪人有臣宗甲義駿等。竝令王府。設鞫嚴問。期於得情。夬正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。夬正王法。請還寢遠竄罪人安兼濟放送之命。仍令王府。設鞫嚴問。期於得情。依律處斷。請恒善支屬。亟命散配。時謙兄弟。竝投絶島。以嚴隄防。請荐棘罪人瑩中。亟令王府。設鞫嚴門。快施當律。請巨濟府絶島安置罪人朴宗集。亟令王府拿鞫得情。施以當律。請減死定配罪人德秀。亟令王府。更加嚴鞫。夬正王法。請逆賊尙魯。亟施孥戮之典。請物故罪人國榮。亟施孥籍之典。請爲奴罪人夢獜。定配罪人崔鍾岳。放送罪人有源鄭聖休。亟令王府。更爲設鞫。期於得情。各施當律。請島配罪人崔光泰金天欽。亟令王府。設鞫得情。夬正典刑。請甲山府竄配罪人洪樂彬。亟令王府。設鞫嚴問。施以當律。請義翊更令王府。設鞫嚴問。期於得情。夬正王法。請還寢德相應坐諸囚發配之命。仍令牢囚嚴訊取服。各施當律。答院曰。不允。措辭見上
정조 7년
檢閱李崑秀疏曰。伏以。臣卽接家信。臣母素患痰癖之症。近因日候之不適。一倍添劇。促臣歸視。臣自聞此報。按住不得。玆敢忙陳短章。經出禁扃。伏乞聖慈。俯垂鑑諒。亟遞臣職。俾便救護。仍治臣擅離之罪。以肅朝綱。不勝幸甚。答曰。省疏具悉。爾其勿辭。救護母病。
정조 7년
癸卯二月十二日辰時。上御誠正閣。右副承旨戶房承旨入侍時。左副承旨林錫喆。右副承旨沈有鎭。記事官趙衍德。記注官金鳳顯。記事官李崑秀。以次進伏訖。上曰。巡牌改造。或有前例耶。錫喆曰。無可考文跡矣。上曰。巡將厥牌。遺失於何處云耶。錫喆曰。本以老昏之人。巡行街上時。初不省見失於何處云矣。命書兵曹草記批答訖。上曰。承旨奉審時。宗廟諸處畢役。在於何間云耶。有鎭曰。今明內當告訖云矣。命退。承史以次退出。
정조 7년
癸卯二月十二日巳時。上御誠正閣。戶房承旨入侍時。右承旨徐鼎修。記事官趙衍德。記注官金健修金鳳顯。以次進伏訖。上曰。都承旨連日仕進。能無所損乎。鼎修曰。近以咳嗽爲難矣。上曰。限二日給由。使之調病事。分付。賤臣承命出傳。命書傳敎曰。在外承旨許遞。前望單子入之。賤臣承命出持入。以金憙落點。又命書榻敎曰。新除授承旨。牌招察任。命退。承史以次退出。
정조 7년
癸卯二月十二日申時。上御誠正閣。右承旨入侍時。右承旨徐鼎修。直閣徐龍輔。假注書沈晉賢。記注官金健修金鳳顯。以次進伏訖。上曰。奉審承旨入來乎。注書知入。且問其諸役處。俱爲奉審與否以來。賤臣承命出問後。回奏曰。奉審承旨。今纔回來。而宗廟永寧殿永禧殿景慕宮四處役所。俱已奉審以來云矣。上曰。役處進去提調及禮堂姓名錄入。賤臣承命出。上曰。承旨亦退。可也。諸臣以次退出。
정조 7년
行都承旨趙時俊坐。行左承旨徐有大坐。右承旨李在學坐直。左副承旨林錫喆坐直。右副承旨未差。同副承旨金憙坐。注書趙衍德仕一員未差。假注書沈晉賢仕直。事變假注書李庚運仕。
정조 7년
傳于李在學曰。右承旨入侍。
정조 7년
李在學啓曰。左副承旨林錫喆。今日不爲仕進。卽爲牌招。何如。傳曰。允。
정조 7년
傳于李在學曰。禮房承旨。馳詣受香所。奉審摘奸以來。
정조 7년
傳于林錫喆曰。右承旨聞有實恙云。許遞。前望單子入之。
정조 7년
承旨前望單子入之。南玄老落點。
정조 7년
傳于李在學曰。承旨房仍。
정조 7년
傳于李在學曰。戶房承旨入侍。
정조 7년
傳于金憙曰。政官牌招開政。
정조 7년
李在學啓曰。卽者一常漢。稱以密陽人。攔入闕門至於閤門近處。肆然擊鼓。事之驚駭。莫此爲甚。當此門禁申嚴之時。有此攔入之擧。兵曹之不能檢飭。不可無警。入直堂郞。從重推考。當該守門將。所當重勘。而本院請推之外。無他可施之罰。何以爲之。敢稟。傳曰。待結末當處分。而今日入直堂郞。姑爲先罷後拿。初七日以後入直堂郞。捧現告以入。
정조 7년
傳于李在學曰。兵曹無入直堂上。差祭參判許遞。與參議參知二望單子入之。
정조 7년
傳于李在學曰。兵曹參議前望單子入之。
정조 7년
兵曹堂上前望單子入之。參判尹塾。參議宋載經。參知柳誼落點。
정조 7년
傳于李在學曰。新除授兵曹堂上。待下批牌招。推移入直。郞官未差之代。各別擇差。近來銓曹於騎郞。多不擇擬之故。有此無前之擧。另飭銓曹。
정조 7년
有政。吏批。行判書金鍾秀在外未肅拜。參判金履素進。參議兪彦鏶在外未肅拜。同副承旨金憙進。啓曰。判書金鍾秀。參議兪彦鏶俱在外未肅拜。小臣獨政未安。何以爲之。敢稟。傳曰。仍爲之。又啓曰。忠州牧使。今當差出。而本州以湖西雄邑。物衆地大。素稱難治。不可不擇差。同道及他道有聲績未準朔已準限守令。竝擬。何如。傳曰。允。以沈豐之爲大司成。洪秉殷爲司僕僉正。洪聖淵爲兵曹佐郞。朴仁榮爲長陵令。李尙載爲典籍。李義綱爲忠州牧使。兼執義單徐有成。西學訓導單李信默。襄陽縣監具世勣。降邑號事。承傳。
정조 7년
再政。以李白圭爲淸風府使。李敏采爲兵曹佐郞。
정조 7년
兵批。判書鄭好仁進。參判未差。參議未差。參知未差。左副承旨林錫喆進。以洪檢爲副摠管。李敬懋爲訓鍊都正。徐有和鄭駿采爲內禁將。李延弼魚道采爲羽林將。白尙瑩朴尙采爲景福將。洪聖禧爲宣傳官。文天一爲唐浦萬戶。金匡說爲慈母山城別將。洪仁基爲蔚山監牧官。僉知單元綮鎭。副護軍具明謙李弘遠尹光億尹東晩徐有成趙榮弼尹尙東。副司直鄭尙淳趙時偉金宇鎭沈豐之李文源姜彝正金履鏞辛命喆成鼎鎭。
정조 7년
李在學啓曰。新除授承旨。牌招察任事命下。而左承旨南玄老。以兵曹入。直堂上。現告今方捧入。何以爲之乎。敢稟。傳曰。望筒勿施。前望單子入之。
정조 7년
承旨前望單子入之。趙時俊徐有大落點。
정조 7년
以都承旨趙時俊牌不進推考傳旨。傳于李在學曰。更爲牌招。
정조 7년
傳于林錫喆曰。戶曹參判前望單子入之。
정조 7년
戶曹參判前望單子入之。尹塾落點。
정조 7년
以兵曹參議宋載經。參知柳誼牌不進罷職傳旨。傳于李在學曰。參議有實恙。參知有實故云。竝許遞。與參判未差之代。前望單子入之。騎省無入直之人。待下批牌招入直。
정조 7년
兵曹堂上前望單子入之。參判吳載純。參議沈有鎭。參知洪明浩落點。
정조 7년
林錫喆啓曰。因臺啓。當該守門將重勘事。依啓矣。以何傳旨捧入乎。敢稟。傳曰。拿問捧入。
정조 7년
以李夔申曮囚單子。傳于林錫喆曰。待明朝捧供以入。
정조 7년
傳于林錫喆曰。召對爲之。
정조 7년
金憙。以禮曹言啓曰。宗廟永寧殿正殿階砌內外墻垣公廨有頉諸處修改。今已畢役之意。敢啓。傳曰。知道。
정조 7년
李在學。以兵曹言啓曰。依下敎。丹鳳門守門將羅台洽。近仗軍士崔光雲。一倂拿入。發問目嚴棍取招問目內。闕門把守。何等嚴重。而羅台洽則身爲入直守門將。無賴鄕漢。肆然潛入。莫能禁斷。緣何故而許入。崔光雲則身爲把門軍士。立役旣久。則雜人檢察。固當惕念。而無賴鄕漢。恣意闌入。初不禁止。任其入來者。必有曲折。究厥罪狀。萬萬痛駭。其間委折。毋敢隱諱。從實直告。守門將羅台洽所告內。入直以後。不離門側。凡係入來之人。捧擧案考門標。許入矣。今此攔入之漢。實是意外。似是潛入於矣身入房喫飯之時。而不能覺察。罪合萬死云。近仗軍士崔光雲所告內。闌入禁斷。不敢泛忽。長立把守。而或入留直間喫飯。或有如廁之時。今此冒入。不知何時入來。而全未覺察之罪。萬死無惜云矣。箇箇嚴棍。一一究問。許入情節。終不直告。誠極痛駭。而旣有取招之命。爲先捧供以入之意。敢啓。傳曰。知道。待結末科罪次。闕外拘囚。以待處分。行首守門將該門守門將。爲先汰去。
정조 7년
林錫喆。以兵曹言啓曰。巡將李英載勘罪一款。何以爲之事。草記。傳曰。考例稟處。命下矣。溯考本曹久遠謄錄。元無巡將牌見失之事。而大明律棄毁制書印信條有曰。遺失巡牌者。杖九十徒二年半。前例則雖無可據。律文則如是昭載。巡將李英載。令該府照律勘處。何如。傳曰。允。
정조 7년
林錫喆。以兵曹言啓曰。御營廳東營字內。紫門監所掌內司僕前水口鐵箭。今已修改。把守軍兵。本處還入直之意。敢啓。傳曰。知道。
정조 7년
李在學。以兵曹言啓曰。卽者廣智營入直軍士來言。本營字內新築宮墻一間許。外半邊頹圮云。雖與全體頹圮有異。半夜疎虞。不勝驚心。未及待其文報。爲先令紫門監。以柵木及杻把子。堅實圍排。本營入直軍八名除出。使之嚴加把守。而莫重宮墻之役。不勤董飭。致使頹圮之報踵至。疎虞之弊若此。當該看役將校。不可棍治而止。令攸司各別重勘。何如。傳曰。允。
정조 7년
李在學。以兵曹言啓曰。卽接廣智營入直哨官手本。則新築宮墻中。昨夜外半邊頹圮處。今曉竝與餘存內半邊。而盡爲頹圮云。圍排把守等節。已於昨夜。依例擧行。而更令該監該營。益加堅圍。嚴守之意。敢啓。傳曰。知道。
정조 7년
林錫喆。以訓鍊都監言啓曰。宗廟西墻頹圮處。繕工監今已畢築。把守軍還入直所之意。敢啓。傳曰。知道。
정조 7년
李在學。以訓鍊都監禁衛營御營廳言啓曰。御營廳字內宮墻。集春門南邊一處。月覲門北邊一處。合八間頹圮處。今已畢築。把守軍還入直所之意。敢啓。傳曰。知道。
정조 7년
林錫喆。以訓鍊都監禁衛營御營廳言啓曰。御營廳東營字內。內農圃東邊宮墻頹圮處六間半。今已畢築。把守軍還入直所之意。敢啓。傳曰。知道。
정조 7년
李在學。以御營廳言啓曰。本廳字內宣仁門南邊內司僕水門鐵箭違傷處。紫門監今已修補。把守軍。還入直所之意。敢啓。傳曰。知道。
정조 7년
李在學。以御營廳言啓曰。本廳字內宗廟東邊墻垣頹圮六處。紫門監今已畢築。晝察夜巡將卒。撤罷之意。敢啓。傳曰。知道。